U-I-293/07
Natisni
Opravilna št.:
U-I-293/07
Datum odločitve:
12. 6. 2008
ECLI:
ECLI:SI:USRS:2008:U.I.293.07
Akt:
Odlok o prostorskih ureditvenih pogojih za območje planske celote Radovljica (Uradne objave Občine Radovljica, št. 47/04 – ur. p. b., 48/05 in 70/06)
Izrek:
Pobuda za začetek postopka za oceno ustavnosti in zakonitosti Odloka o prostorskih ureditvenih pogojih za območje planske celote Radovljica (Uradne objave Občine Radovljica, št. 47/04 – ur. p. b., 48/05 in 70/06) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Društvo gibanja proti širitvi in hrupu Letališča Lesce, Radovljica in drugi
Datum vloge:
15. 11. 2007
Vrsta odločitve:
sklep
Vrsta rešitve:
zavrženje
Dokument:
US28153
Dokument v PDF obliki:
U-I-293-07.pdf
81 KB
Prenesite datoteko
U-I-293/07-7
12. 6. 2008
SKLEP
Ustavno sodišče je v postopku za preizkus pobude Društva gibanja proti širitvi in hrupu Letališča Lesce, Radovljica, in drugih, ki jih zastopa odvetniška družba Čeferin, o. p., d. n. o., Grosuplje, na seji 12. junija 2008
sklenilo:
Pobuda za začetek postopka za oceno ustavnosti in zakonitosti Odloka o prostorskih ureditvenih pogojih za območje planske celote Radovljica (Uradne objave Občine Radovljica, št. 47/04 – ur. p. b., 48/05 in 70/06) se zavrže.
Obrazložitev
1. Pobudniki izpodbijajo Odlok o prostorskih ureditvenih pogojih za območje planske celote Radovljica (v nadaljevanju Odlok) in predlagajo njegovo odpravo oziroma razveljavitev. Odlok naj bi bil v neskladju s prostorskimi planskimi akti Občine Radovljica in z Zakonom o urejanju prostora (Uradni list RS, št. 110/02 in nasl. – ZUreP-1). Pobudniki menijo, da ni zakonskih pogojev za gradnjo dveh novih hangarjev in za izvedbo del v zvezi s prestavitvijo osi vzletno-pristajalne steze. Temeljni namen Društva gibanja proti širitvi in hrupu Letališča Lesce naj bi bila preprečitev in zmanjšanje povzročenega hrupa in drugih imisij z letališča. Drugi pobudniki utemeljujejo pravni interes z zatrjevanjem, da so lastniki nepremičnin, ki se nahajajo v vplivnem območju letališča.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji se v primerih, ko izpodbijani predpis ne učinkuje neposredno, pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS (glej sklep št. U-I-251/07 z dne 10. 1. 2008, Uradni list RS, št. 6/08).
3. Neposredno na podlagi izpodbijanega Odloka gradnja ni možna, saj mora upravni organ z odločbo dovoliti gradnjo in predpisati konkretne pogoje, ki jih je treba pri gradnji upoštevati. Glede na razloge, navedene v sklepu št. U-I-251/07, bodo lahko pobudniki pravni interes za oceno ustavnosti in zakonitosti Odloka izkazovali šele po izčrpanju vseh pravnih sredstev v postopkih pred upravnimi organi in sodišči hkrati z vložitvijo ustavne pritožbe. Navedeno stališče pobudnikom ne onemogoča dostopa do Ustavnega sodišča, temveč pomeni le njegovo odložitev na čas po izčrpanju pravnih sredstev pred pristojnimi sodišči, če ne bodo pobudniki svojih pravic uspešno zavarovali že v teh postopkih. Zato je Ustavno sodišče njihovo pobudo zavrglo. Pri tem se ni spuščalo v vprašanje, ali bi Društvo gibanja proti širitvi in hrupu letališča Lesce sploh lahko izkazovalo pravni interes za oceno ustavnosti oziroma zakonitosti izpodbijanega predpisa.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnici in sodniki dr. Mitja Deisinger, mag. Marta Klampfer, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik